Þingræður haldnar á Alþingi Íslendinga



Herra forseti. Frv. það, sem hér liggur fyrir, er komið frá hv. Ed., hlaut þar athugun heilbr.- og félmn. þeirrar d. og skilaði n. sameiginlegu áliti, en einstaka nm. áskildu sér þó rétt til að flytja eða fylgja brtt., sem fram kynnu að koma. Einnig fór svo í heilbr.- og félmn. þessarar hv. d., að n. hefur skilað sameiginlegu áliti og hafa einstaka nm. þar einnig áskilið sér rétt til að flytja eða fylgja brtt., sem fram kunna að koma. Frv. gerir ráð fyrir þeirri breytingu aðallega á gildandi lögum um bjargráðasjóð, að sett verði á stofn hjá sjóðnum ný deild, svo kölluð afurðatjónadeild, sbr. 2. gr. frv. Hlutverk þessarar deildar er að aðstoða bændur, sem verða fyrir tilfinnanlegu uppskerutjóni vegna grasbrests og óþurrka og afurðatjóni á nautgripum og sauðfé af völdum alvarlegra smitsjúkdóma. Er gert ráð fyrir, að til þessarar deildar renni 0.25% gjald af söluvörum landbúnaðarins samkv. 2. gr. l. nr. 38 frá 1945, og komi einnig jafnhátt framlag úr ríkissjóði þar á móti. Heilbr.- og félmn. hv. Ed. sendi frv. tveim aðilum til umsagnar, Stéttarsambandi bænda og Búnaðarfélagi Íslands, og bárust n. svör og umsögn frá báðum þessum aðilum og mæla þeir út af fyrir sig báðir með samþykkt frv., en benda þó á, að þeir hefðu talið betra að hafa ýmis ákvæði varðandi afurðatjónadeildina beint í l., en ekki í reglugerð eins og frv. gerir ráð fyrir. Umsögn Stéttarsambands bænda að þessu leyti hljóðar þannig: „Stjórnin mælir með samþykkt frv. og telur afurðatjóns- og uppskerutryggingu landbúnaðarins mjög nauðsynlega.“ Og niðurstaðan í bréfi Búnaðarfélags Íslands er þessi: „Að lokum skal fram tekið, að Búnaðarfélag Íslands mælir eindregið með samþykkt frv. um bjargráðasjóð, þótt það telji æskilegt, að felldar verði inn í það þær brtt. búnaðarþings, sem getið er hér að framan og taldar eru til bóta.“ Ég tel, að það komi greinilega fram, að báðir þessir aðilar telja frv. til bóta og mæla með því, þó að það komi hins vegar einnig fram í þeirra áliti, að þeir hefðu frekar óskað þess, að ýmis ákvæði varðandi afurðatjónadeildina hefðu verið beint í l., en ekki í reglugerð, en virðast þó sætta sig við það, a.m.k. Stéttarsamband bænda, því að það segir um þetta: „Búnaðarþing 1966 gerði till. til breytinga á frv. í þessa átt. Vera má, að betur henti að hafa reglur í reglugerð, en þær verða þó að eiga sér stuðning í lögunum sjálfum.“ Ég tel ekki ástæðu til að hafa um þetta lengri framsögu, en heilbr.- og félmn. hefur í sameinuðu áliti lagt til, að frv. yrði samþykkt óbreytt.

forseti (SB): Þar sem þetta verður væntanlega síðasti fundur hv. þd. fyrir jól, leyfi ég mér að þakka öllum hv. þdm. ánægjulega og góða samvinnu við mig sem forseta, það sem af er þessu þingi. Ég leyfi mér jafnframt að óska hv. þm. gleðilegra jóla og nýárs og þeirra fjölskyldum. Utanbæjarþm. óska ég góðrar heimferðar og heimkomu, og læt að lokum í ljós þá ósk, að vér megum allir heilir hittast á þingi á nýju ári.



Ég vil fyrir hönd okkar þdm. þakka hæstv. forseta fyrir hlý orð og góðar óskir í okkar garð. Um leið vil ég þakka honum fyrir góða og rösklega fundarstjórn, og ég óska honum og fjölskyldu hans gleðilegrar jólahátíðar og góðs og farsæls komandi árs. Ég bið hv. þm. að taka undir óskir mínar til forseta með því að rísa úr sætum. Dm. risu úr sætum.

Forseti (SB): Ég þakka hv. 4. þm. Austf. fyrir hlýleg orð í minn garð og öllum hv. þdm. fyrir að hafa tekið undir þau, endurtek svo árnaðaróskir mínar til hv. þm. og segi fundinum slitið.